

**รายวิชา ภาษาไทย ใบความรู้ หน่วยที่ ๑ สื่อภาษาไตรมรรค**

**ท๒๒๑๐๑ เรื่อง การพูดโน้มน้าวใจ ชั้นมัธยมศึกษาปีที่ ๒**

* **ชื่อ – สกุล................................................................................... ชั้นม.๒ / ....... เลขที่....... ✁**

CMEN360



**การพูดโน้มน้าวใจ**

**การพูดโน้มน้าวใ**จ เป็นการพูดให้ผู้ฟังเกิดความไว้วางใจ เชื่อถือ ประทับใจในถ้อยคำของผู้พูด และมีความคิดเห็นคล้อยตาม

**CMEN360**

**จุดมุ่งหมายของการพูดโน้มน้าวใจ**

จุดมุ่งหมายของการพูดโน้มน้าวใจ แบ่งเป็น ๓ ลักษณะ คือ

๑. ให้ผู้ฟังปฏิบัติตามในสิ่งที่ผู้พูดเสนอ ซึ่งจะต้องเป็นสิ่งที่ถูกต้องและดีงาม ไม่นำไปในทางที่เสื่อมเสีย

๒. ให้ผู้ฟังเลิกปฏิบัติในสิ่งนั้น ๆ เพราะการประพฤติปฏิบัติเช่นนั้นจะเกิดผลเสียต่อตนเองหรือผู้อื่น จึงต้องการให้เลิกพฤติกรรมนั้น

๓. ให้ผู้ฟังปฏิบัติสิ่งนั้นต่อไป เพราะเป็นการปฏิบัติที่ดีอยู่แล้ว ผู้พูดจะต้องไม่กล่าวยกยอเกินจริงเพราะจะทำให้ผู้ฟังเกิดความไม่ไว้วางใจ คิดว่ามีเจตนาบางอย่างแฝงอยู่ก็จะไม่ปฏิบัติตามที่ผู้พูดต้องการ การพูดจะประสบความล้มเหลว

การพูดโน้มน้าวใจจะประสบความสำเร็จหรือไม่ขึ้นอยู่กับเทคนิคและวิธีการของผู้พูดเป็นสำคัญว่าจะสร้างความเชื่อถือและความเชื่อมั่นให้แก่ผู้ฟังได้มากน้อยเพียงใด ดังนั้นจึงควรศึกษาถึงหลักการพูดในลักษณะนี้ไว้ เพื่อให้เกิดประโยชน์และบรรลุตามวัตถุประสงค์ที่ตั้งไว้

CMEN360

**หลักการพูดโน้มน้าวใจ**

หลักการพูดโน้มน้าวใจ มีดังนี้

๑. กำหนดจุดมุ่งหมายให้แน่นอนว่าต้องการพูดโน้มน้าวใจให้ผู้ฟังมีการตอบสนองอย่างไร

๒. แสดงให้ผู้ฟังเชื่อมั่นว่าผู้พูดมีความรู้ในเรื่องที่พูด ซึ่งผู้พูดต้องศึกษาค้นคว้าหาข้อมูลเกี่ยวกับเรื่องที่จะพูดมาเป็นอย่างดี พร้อมที่จะเสนอความคิดอย่างมีหลักการ มีเหตุผล มีหลักฐานอ้างอิง พร้อมที่จะตอบข้อซักถามของผู้ฟัง

๓. ทำความรู้จักกับผู้ฟัง โดยแนะนำข้อมูลเกี่ยวกับตัวผู้พูดพอสมควร เพื่อสร้างความเป็นมิตรและความไว้วางใจ

๔. ใช้เหตุและผลในการนำเสนอ ชี้ให้เห็นผลดีในการปฏิบัติตามและผลเสียของการไม่ปฏิบัติตาม หากมีหลักฐานอ้างอิงก็จะช่วยเพิ่มความน่าเชื่อถือในตัวผู้พูด

๕. ใช้คำพูดที่สุภาพ สร้างสรรค์ เป็นภาษาที่เข้าใจง่าย ไม่ซับซ้อน และมีน้ำเสียงที่เหมาะสม

**ตัวอย่าง การพูดโน้มน้าวใจให้เลิกปฏิบัติ**

ยาไม่สามารถรักษาโรคได้ทุกโรค เพราะโรคแต่ละโรคเกิดจากเชื้อโรคที่แตกต่างกัน ตัวยาที่ใช้ในการรักษาก็แตกต่างกันด้วย คนที่ชอบซื้อยาชุดมากินเวลาเจ็บป่วยควรจะได้รู้ถึงโทษที่จะเกิดขึ้นตามมา นั่นก็คือ ระบบการทำงานของตับและไตถูกทำลาย กระดูกผุ ตัวบวมเป็นโรคกระเพาะ ซึ่งออกมาในลักษณะใดนั้นขึ้นอยู่กับชนิดของยาที่เรากินเข้าไป เมื่อทราบอย่างนี้แล้ว ขอให้ทุกคนเลิกซื้อยาชุดตามร้านขายยากินเอง ให้ไปพบแพทย์เพื่อรับการรักษาที่ถูกวิธี

**ตัวอย่าง การพูดโน้มน้าวใจให้ปฏิบัติตาม**

ภาษาไทยเป็นภาษาประจำชาติและเป็นเอกลักษณ์ที่สำคัญของชาติไทย พระมหากษัตริย์ทุกพระองค์มีส่วนสำคัญในการดำรงรักษาภาษาไทยไว้ให้เป็นสมบัติของชาติสืบไป แต่คนไทยในปัจจุบันกลับใช้ภาษาอย่างผิด ๆ จนเป็นความเคยชิน ทำให้เอกลักษณ์ทางภาษาถูกทำลายความมั่นคงของชาติก็ถูกบั่นทอนไปด้วย เราทุกคนจึงควรตระหนักถึงความสำคัญ ช่วยกันอนุรักษ์และพัฒนาภาษาไทยให้คงอยู่กับชาติไทยตลอดไป อย่าให้ภาษาซึ่งเป็นมรดกทางวัฒนธรรมของชาติต้องถูกทำลายด้วยมือของคนไทยเอง

**CMEN360**

**มารยาทในการพูด**

**มารยาทในการพูด** คือ กิริยาวาจาที่เรียบร้อย ถูกต้อง งดงามตามแบบแผนของสังคม มารยาทเป็นคุณสมบัติประจำตัวของผู้พูดที่มีส่วนทำให้ผู้ฟังเกิดความเชื่อมั่นและศรัทธาต่อผู้พูด

โดยทั่วไปผู้พูดควรมีมารยาทในการพูด ดังนี้

๑. มารยาทในการแต่งกาย ควรแต่งกายสะอาดเรียบร้อย เครื่องแต่งกายสุภาพเหมาะสม กับกาลเทศะและเข้ากับบุคลิกภาพของผู้พูด

๒. มารยาทในการแสดงออก เช่น การเดิน การยืน การใช้อวัยวะของร่างกาย ควรทำอย่างสง่าผ่าเผย สอดรับกับเนื้อหาที่จะพูด และเป็นธรรมชาติ

๓. มารยาทในการใช้คำพูด หลักการใช้คำพูด คือ จะต้องเป็นข้อเท็จจริง เป็นเหตุเป็นผล มีคุณค่า สารประโยชน์ หลีกเลี่ยงคำที่ไม่สุภาพ คำกำกวม คำที่ออกเสียงไม่ถูกต้อง นอกจากนี้ควรเลือกใช้คำพูดให้เหมาะสมกับที่ประชุมชนนั้น ๆด้วย

๔. การรักษาเวลาในการพูดอย่างเคร่งครัด ไม่สั้นหรือยาวจนเกินไป ควรพูดให้จบภายในเวลาที่กำหนด

๕. การควบคุมอารมณ์ ขณะที่พูดอาจจะมีอุปสรรคเกิดขึ้นหรือมีการรบกวนการพูด เช่น คน ยกมือถาม มีคนพูดคุยกัน มีผู้ฟังพูดแทรกกลางคัน เป็นต้น ผู้พูดจะต้องรู้จักควบคุมอารมณ์ตนเองให้หนักแน่น และแก้ปัญหานั้นอย่างดี

๖. การรับฟังข้อเสนอแนะและความคิดเห็นของผู้ฟัง หากมีผู้ฟังแสดงความคิดเห็นที่แตกต่างออกไป ควรรับฟังและแสดงปฏิกิริยาโต้ตอบอย่างเหมาะสม มีเหตุมีผล ไม่ยึดมั่นว่าความเห็นของตนเองถูกต้องที่สุดเท่านั้น

มารยาทในการพูดมีความสำคัญมาก เพราะมีผลอย่างยิ่งต่อความสำเร็จและความล้มเหลวในการพูด โดยเฉพาะการพูดในที่ประชุมชนหรือพูดในที่สาธารณะ จะต้องระมัดระวังมารยาทในการพูดอย่างมาก มารยาทในการพูดไม่ใช่การแสร้งทำว่ามีมารยาท หากแต่เป็นการฝึกฝนตนเองจนกลายเป็นนิสัย ไม่ว่าจะพูดที่ไหน เมื่อไร ก็ยังคงรักษามารยาทในการพูดอยู่เช่นนั้นไม่เปลี่ยนแปลง ถือเป็นมาตรฐานส่วนบุคคลหรือเป็นบุคลิกภาพอย่างหนึ่ง

คนที่มีมารยาทในการพูดไม่ว่าจะอยู่ที่ไหน สมาคมกับใครก็มักจะได้รับการต้อนรับอย่างดี มีคนรักใคร่ เชื่อถือคำพูด ทางพระพุทธศาสนาสอนว่า “การพูดดีเป็นมงคลอันประเสริฐสูงสุดของชีวิต” ช่วยนำพาให้ชีวิตเจริญก้าวหน้า ดังนั้น นักเรียนควรหมั่นฝึกฝนตนเองให้เป็นคนมีมารยาทในการพูด จนกระทั่งกลายเป็นลักษณะนิสัย อันจะเกิดจากมงคลแก่ตัวนักเรียนเองตลอดไป

✰✰✰✰✰✰✰✰✰✰✰✰✰✰✰✰✰

CMEN372